ประกาศกระทรวงการคลัง เรื่อง ออกใช้เหรียญกษาปณ์ที่ระลึก 100 ปี กรมการขนส่งทหารบก พ.ศ. 2548

ประกาศกระทรวงการคลัง
เรื่อง ออกใช้เหรียญกษาปณ์ที่ระลึก
๑๐๐ ปี กรมการขนส่งทหารบก
พ.ศ. ๒๕๔๘[๑]
 

ด้วยกระทรวงการคลังได้จัดทำเหรียญกษาปณ์ที่ระลึกเนื่องในโอกาสครบ
๑๐๐ ปี กรมการขนส่งทหารบก ในวันที่ ๗ กุมภาพันธ์ พ.ศ. ๒๕๔๘ ออกใช้ตามกฎกระทรวงกำหนดลักษณะของเหรียญกษาปณ์ที่ระลึก
๑๐๐ ปี กรมการขนส่งทหารบก พ.ศ. ๒๕๔๘ คือ

เหรียญกษาปณ์โลหะสองสี
(สีขาวและสีทอง) ราคาสิบบาท

หนักเหรียญละ
๘.๕ กรัม
ลักษณะ เป็นเหรียญกษาปณ์ไม่ขัดเงา
วงขอบนอกมีเฟืองจักรสลับเรียบ
ขนาด เส้นผ่าศูนย์กลาง
๒๖ มิลลิเมตร
ลวดลาย ด้านหน้า
กลางเหรียญมีพระบรมรูปพระบาทสมเด็จพระปรมินทรมหาจุฬาลงกรณ์พระจุลจอมเกล้าเจ้าอยู่หัว
ผินพระพักตร์ทางเบื้องขวา ทรงฉลองพระองค์เต็มยศขาวทหารบก ทรงสายสะพายนพรัตนราชวราภรณ์และสายสร้อยแห่งเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์
และพระบาทสมเด็จพระปรมินทรมหาภูมิพลอดุลยเดช ผินพระพักตร์ทางเบื้องขวา ทรงฉลองพระองค์เครื่องแบบเต็มยศจอมพล
ทรงสายสะพายและสายสร้อยแห่งเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์
ภายในวงขอบเหรียญด้านขวามีข้อความว่า รัชกาลที่ ๕ ด้านซ้ายมีข้อความว่า รัชกาลที่ ๙
ด้านหลัง
กลางเหรียญมีรูปเครื่องหมายราชการของกรมการขนส่งทหารบก และมีวงกลมรอบเครื่องหมายราชการเป็นรูปรัศมีเปล่งออกโดยรอบ
ภายในวงขอบเหรียญเบื้องบนมีข้อความว่า ครบ ๑๐๐ ปี กรมการขนส่งทหารบก เบื้องล่างมีข้อความว่า ๗ กุมภาพันธ์ ๒๕๔๘ ประเทศไทย ด้านขวา มีเลขบอกราคาว่า ๑๐
ด้านซ้าย มีข้อความว่า บาท

จึงประกาศให้ทราบทั่วกัน
ส่วนเหรียญกษาปณ์ชนิดและราคาอื่นที่ประกาศออกใช้ไปแล้วยังคงใช้ได้ต่อไป


ประกาศ ณ
วันที่ ๒๕ มกราคม พ.ศ. ๒๕๔๘
สมคิด จาตุศรีพิทักษ์
รัฐมนตรีว่าการกระทรวงการคลัง




























ฐิติพงษ์/ผู้จัดทำ
๑ มิถุนายน ๒๕๔๘

ปิยะธิดา/ปรับปรุง
๖ สิงหาคม ๒๕๖๑




[๑] ราชกิจจานุเบกษา
เล่ม ๑๒๒/ตอนพิเศษ ๘ ง/หน้า ๔/๒๘ มกราคม ๒๕๔๘